Lone Vesterdal og Thomas Gudbergsen (red.): Sjælesorg i bevægelse. En introduktion til hovedspor i sjælesorgens teologi og praksis i Danmark (Eksistensen, 2021)
Forfattere: Dan K. Månsson
Tidsskrift: dttk (26-06-2023)

## SJÆLESORG I BEVÆGELSE. EN INTRODUKTION TIL HOVEDSPOR I SJÆLESORGENS TEOLOGI OG PRAKSIS I DANMARK LONE VESTERDAL OG THOMAS GUDBERGSEN (RED.) EKSISTENSEN, 2021 374 SIDER

## Anmeldt af Dan K. Månsson

Det er ikke ofte, der udgives bøger om sjælesorg på dansk skrevet af mennesker med dansk  kirkeliv  under  huden.  Det  skete  i 2021 med denne bog, som i 2022 kom i andet oplag! Enten var forlaget for pessimistiske med første oplag, eller interessen for  sjælesorg  er  større  end  forudset.  Jeg hælder til det sidste.

I  2015  og  2016  kom  Leif  Andersens tobindsværk »Kroppen og ånden« på forlaget Kolon. Værket er en indføring i sjælesorgens grundlag og tematikker. I 2019 udgav Eksistensen Akademisk »Mangefoldet tro og sjælesorg« med Christine Tind Johannesen-Henry og Hans Raun Iversen som  redaktører.  Bogens  forfattere  giver input til den menneskelige, teologiske og sjælesørgeriske multiplicitet i en sekulariseret verden. Og i efteråret 2021 fik vi så denne  »introduktion  til  hovedspor  i  sjælesorgens  teologi  og  praksis  i  Danmark«, som undertitlen angiver. »Sjælesorg i bevægelse« søger at tegne et billede af sjælesorgen i Danmark fra 1985 og fremover.

Siden er to bøger udkommet på Forlaget Eksistensen  om  sjælesorg.  Johannes  Nissens  »Møde  og  dialog  -  Sjælesorg  i  diakonal  kontekst«  (2022)  og  Elmo  Dues »Sjælesorgens poetik. Samtaler ved livets overgange« (2023).

Bogen er en artikelsamling i fire dele. Forfatterne  er  både  teoretikere  og  praktikere fra dansk kirkeliv og forskerarena. De fire dele bærer overskrifterne »Tor Johan Grevbo som lærer i sjælesorg i Danmark«,  »Sjælesorg  i  sundhedssektoren«, »Sjælesorg i sogn og samfund« og »Teologiske kilder for sjælesorgen«.

Første del er helliget  nordmanden Tor  Johan  Grevbos  betydning  for  dansk sjælesorg.  En  flok  teologistuderende  ved Menighedsfakultetet  i  Århus  havde  fået øjnene  op  for  sjælesorgens  betydning  og savnede  undervisning.  En  indsamling  af penge  gjorde  det  muligt  at  få  Grevbo  til Danmark, hvilket blev en frugtbar tid med både  undervisning  og  adskillige  studenters skriftlige opgaver som resultat. Grev- bos  første  ophold  i  Danmark  førte  flere med sig, både ved Århus Universitet, Kolonien Filadelfia og Københavns Universitet. Conny Hjelm, Marianne Bach og Hans Raun Iversen fortæller historien. Grevbo har en imponerende skriftlig produktion, både artikler og bøger, som Thomas Gudbergsen indfører læseren i. Iversen har en artikel om den første sjælesorgsbog, som fik udbredelse i Danmark, nemlig »Det firfoldige  menneske«  fra  1983,  mens  Gudbergsen leverer en artikel om bibelbrug i sjælesorgen hos Grevbo.

Anden del om sundhedssektoren giver fine  indføringer  i  åndelig  omsorg  (Rita Nielsen), hospitalspræstetjenesten (Ole Raakjær),  pastoral  supervision  af  sundhedspersonale  (Ingeborg  Kastberg) og hospitalpræstens  møde  med  børn  i  sorg og  krise  (Elisabeth  Rokkjær  Hammer). Niels Chr. Hvidt m.fl. får lov at præsentere et religionspsykologisk forskningsarbejde i  forholdet  mellem  religion  og  helbred med  fokus  på  krise-  og  hvilereligiøsitet. Et spændende projekt om åndelig omsorg i lægepraksis i Skotland, skriver Lone Vesterdal med flere. Community Chaplaincy Listening går ud på, at en præst får samtalerum i en lægepraksis, og lægen kan så tilbyde patienter med ondt i livet parallelt med den medicinske behandling at samtale med præsten. Erfaringerne fra Skotland  er,  at  receptudstedelserne  reduceres for flere patienter, ligesom der opnås andre  trivselsforandringer.  For  lægerne giver det tidsbesparelser på længere samtaler  og  bedre  relation  til  patienterne. Noget  tilsvarende  er  under  afprøvning  i Danmark.

Tredje del giver indblik i nogle nyere spor  i  sjælesorgens  verden.  Lars  Kruse fortæller  historien  om  indførelsen  af  supervisionstilbuddet blandt præster. Christine Tind Johannessen skaber et overblik over  de  seneste  15  års  sjælesorgsforskning  i  Danmark,  primært  hendes  egne forskningsarbejder. Baggrunden for, tilblivelsen  af  og  perspektiverne  i  folkekirkens  tilbud  om  Sjælesorg  På  Nettet gives  af  Pernille  Hornum.  Gudbergsen interviewer Thyge Enevoldsen om forholdet  mellem  diakoni  og  sjælesorg  i  praksis  på  baggrund  af  mange  års  erfaring med netop diakoni i og ud fra kirken. Og Bjarne Lenau Henriksen deler ud af sine erfaringer med sjælesorg i fængslet i den måske sidste artikel fra hans hånd, inden han døde. I Henriksens 'vidnesbyrd' mærker man en sjælesørger i mødet med sine konfidenter.

Bogens sidste del indeholder en vægtig artikel af Elmo Due om sjælesorg som trinitarisk erfaring. Gudbergsen tager tråden op fra den tidligere artikel om Grevbos bibelbrug i sjælesorg og vender blikket mod danske forfatteres syn på bibelbrug i sjælesorgen.  Her  vies  Leif  Andersens  tobindsværk »Kroppen og ånden« nogle sider, ligesom metoden »bibelsk sjælesorg« udfoldes. Endelig har kapitlet nogle sider om  begrebet  åndelig  vejledning.  Hanne Pahuus skriver om eksistentiel sjælesorg, som henter meget af sin metode i eksistentiel  filosofi  og  sociologi.  Med  afsæt  i  Luthers tale om Guds masker og skjulthed i verden skrev Grevbo i 2003 og igen i 2013 om »Guds masker i sjælesorgen«, hvilket har inspireret Vesterdal og Lise Trap til at skrive om »Sporjagt og sjælesorg«, hvor de reflekterer  over,  hvordan  man  får  konfidenter til at opdage Gud i de fortællinger, de kommer med, eller hvordan man kan får Gud på banen på en troværdig måde i samtalen. Endelig bidrager Lisbeth Smedegaard  Andersen  med  en  artikel  om, hvordan  billedkunsten  kan  være  et  sjælesørgerisk supplement eller alternativ til samtalens mange ord.

Artikelsamlingen  varierer  fra  fortællende  til  fagligt  dybdeborende.  Grevbo er en gennemgående reference i de fleste artikler,  ellers  er  bogen  at  betragte  som nedslag  i  40  års  dansk  sjælesorg.  Bogen udmærker sig ved at komme med vigtige bidrag  til  fremstillingen  af  dansk  sjælesorgshistorie  i  de  sidste  40  år.  Redaktørerne finder,  at  Grevbos  komme til  Danmark foranlediget af en flok MF-studenter markerer  en  ny  tid  for  dansk  sjælesorg. Jeg  tror,  de  har  ret.  Alligevel  savner  jeg en  nuancering  eller  et  blik  for  kirkens bredde. Bogen har underoverskriften »En introduktion til hovedspor i sjælesorgens teologi og praksis i Danmark«. Den kunne med lige så god ret hedde »En introduktion  til  midterspor  i  sjælesorgens  teologi og praksis i Danmark». For det er den folkekirkelige midte, der er præsenteret i bogen.  Sjælesorgen  i  kirkens  vækkelsesbevægelser, blandt folkekirkens lægfolk og i andre kirker end folkekirken er behandlet i mindre grad: Rita Nielsens artikel om åndelig omsorg i sygehusverdenen og interviewet  med  Enevoldsen  om  menighedsdiakoni er undtagelsen. I interviewet med diakon Conny Hjelm om Grevbos virke på det hedengangne Institut for Sjælesorg og Diakonis kurser i sjælesorg for lægfolk siges det: »Grevbo medvirkede til, at sjæle- sorgslægfolket fik en ny bevidsthed og et nyt  format  i  den  danske  sjælesorgstradition« (s. 67). Gudbergsen slutter artiklen med at konkludere, at lægfolk skal udrustes  til  det  almene  præstedømme,  ikke mindst når det gælder sjælesorgen (s. 70). Det rejser spørgsmålet, om andre væsentlige  personer  eller  bevægelser  overses, når dansk sjælesorgshistorie skrives.

Bogen er anbefalelsesværdig, når det gælder at få et indtryk af, hvad der sker på sjælesorgens  område  midt  i  den  danske folkekirke og de teologiske uddannelsesinstitutioner.  Den  er  også  et  væsentligt bidrag  til  at  forstå,  hvad  der  er  særligt  i dansk  sjælesorg  sammenlignet  med  anden nordisk sjælesorg.  At  det  netop  blev nordmanden  Grevbo,  som  danske  teologer  og  uddannelsesinstitutioner  tog  til sig, er netop ikke tilfældigt.

PS. Fra forlaget Eksistensen kan en podcast  med  redaktørerne  af  bogen  høres (eksistensen.podbean.com),  hvor  de  fortæller om bogens tilblivelse og hensigt.